Mtu hujikuna ajipatapo

Mtu hujikuna ajipatapo

Alizaliwa na wazazi wawili.Wavyele wake walimlea katika maadili ya
kikirsto na kumpa penzi la dhati.Aliishi maisha ya kifahari.Wafanyakazi
ndio waliofanya nyingi ya kazi zake yeye akitumikiwa kama mwana wa
mfalme.Akose nini huyu? Wafanyakazi walimfulia,wakamwosha na kusafisha
chumba chake.Daniel alioshwa pia hivyo hakuchoka kama watoto wengine
ambao kwao hulazimika kufanya kazi za ziada mbali na kusoma vitabu
vyao.Wazazi wake waliyaeka mahitaji yake kipaumbele.Alipokuwa na hitaji
lolote angetimiziwa kwa wakati.

Wakati wa likizo angepandishwa katika gari la kifahari la baba yake huku
akiwa amevalia kishua na kupelekwa popote alipopataka yeye.Aghalabu
angepelekwa katika mbuga za wanyama na hapo angewaona wanyama na nyuni
wote aliokuwa akiwapenda.Siku yake ya kuzaliwa ingesherehekewa kwa
mbwembwe nyingi huku watu walio na nafasi zao wakialikwa.Zawadi
alizopokea katika sherehe hizi ni za kupigiwa mfano.Licha ya umri wake
mdogo alikuwa na magari matano aliyokuwa amezawadiwa siku ile.

Aliinamiwa na wafanyakazi wa nyumbani na hata kule ofisini ambako mama
na baba yake walifanyia kazi.Alisomea katika shule tajika kule
mjini.Yeye hakupimiwa hewa alifanya alichokitaka wakati alipoona ni sawa
kwake.Alipenda maji na hivyo wazazi wake walimlipia mahali mwezi mzima
ili awe anaenda kuogelea kwa vile kwao pesa zilikuwa si tatizo
alifurahia maisha ya dunia hii.

Kwa sasa ni mpweke hana mbele wala nyuma.Furaha yake imegeuka
karaha.Amebaki akitazama picha tu za wavyele wake waliomwondokea bila
kwaheri.Vifo vyao vilikuwa vya ghafla sana,hawakuugua ugonjwa wowote
walilala na kupatikana asubuhi roho zao zimeachana na miili yao.Kumbe
licha ya wawili hawa kumpenda mtoto wao walikuwa wana purukushani
zao.Inasemekana waliekeana sumu kwenye chakula baada ya kugundua wote
walikuwa wamekosa uaminifu katika ndoa yao.

Daudi haamini semasema hizi kwa sababu anakumbuka walivyokuwa wakivaa
tabasamu mbele yake.Siku hiyo alikuwa ameenda shule yake ya bweni na
likizo ilikuwa haijatolewa hivyo habari kuhusu kifo chao kilimfanya
atokwe na machozi ya uchungu.Alikuwa darasa la nane ubwabwa ungali
haujamtoka shingoni.Alilia kwikwikwi lakini maji tayari yalikuwa
yamemwagika na hayazoleki.Aliendelea kubaki shuleni akisoma kwa ajili ya
mtihani wake wa mwisho wa shule ya msingi kwa sababu karo ilikuwa
imelipwa ila baada ya hapo alikuwa aunge moja na moja ili ahakikishe
anajilipia karo.

Wazazi wake walizikwa bila yeye kuwepo na alipofika nyumbani alipigwa na
bumbuwazi kuona kwamba sasa nyumba ya wazazi wake ilikuwa inamilikiwa na
mtu mwingine.Mtu huyu hakumfahamu alikuja kugundua baadaye kwamba
alikuwa mjomba wake ndugu ya baba yake.Huyu alimpa kazi nyingi na
kuwafukuza wafanyakazi wote wa pale nyumbani.Jambo jingine alikuwa
mwislamu na hivyo alitaka kila mmoja aliyeishi naye kuwa mwislamu bila
kupinga.

Daudi akalazimika kusalimu amri ili apate makao na karo.Kazi zilizokuwa
zikifanywa na wafanyakazi zilibadilika na kuwa zake.Alipokea mshahara
ambao ulikuwa duni ila alishukuru kwamba hangeenda kuwa mtoto wa mitaani
na kuyakumbatia maisha yake mapya.